R. Fico, predseda vlády SR: (2009-06-16):
Predkladaný vládny návrh zákona reaguje na rozhodnutie Ústavného súdu z 20. mája 2009, ktorým Ústavný súd Slovenskej republiky rozhodol o návrhu skupiny poslancov na začatie konania o súlade zákona č. 485/2003 Z. z. o zriadení Špeciálneho súdu a Úradu Špeciálnej prokuratúry s Ústavou Slovenskej republiky. Týmto rozhodnutím Ústavný súd vyslovil nesúlad čl. I § 1 zákona č. 458/2003 Z. z., ako aj jednotlivých ustanovení ďalších súvisiacich právnych predpisov s Ústavou Slovenskej republiky a tiež s dohovorom Organizácie Spojených národov proti korupcii. Uverejnením tohto rozhodnutia Ústavného súdu v Zbierke zákonov stratia účinnosť § 1 citovaného zákona, ktorým sa zriadil Špeciálny súd, ako aj napadnuté ustanovenia súvisiacich právnych predpisov. V nadväznosti na to sa v záujme zachovania takejto inštitúcie zameranej na boj proti korupcii a organizovanému zločinu predkladá tento vládny návrh, ktorým sa zriadi Špecializovaný trestný súd a ktorým sa v tejto súvislosti novelizujú aj niektoré ďalšie právne predpisy upravujúce právomoc a postavenie tohto súdu a jeho sudcov. Nový Špecializovaný trestný súd sa navrhuje zriadiť formou zákona. Jeho zriadenie formou ústavného zákona nie je potrebné ani účelné. Predložený vládny návrh zákona v plnom rozsahu rešpektuje citované rozhodnutie Ústavného súdu. Špecializovaný trestný súd sa zriaďuje ako samostatný súd so špecializovanou agendou v oblasti trestného práva. Jeho pôsobnosť má byť zameraná na ochranu pred korupciou, organizovaným zločinom a dôsledkami trestných činov vyššej spoločenskej nebezpečnosti. V súlade s rozhodnutím Ústavného súdu sa ustanovuje osobitná vecná pôsobnosť Špecializovaného trestného súdu. Oproti doterajšej právnej úprave sa rozširuje pôsobnosť Špecializovaného trestného súdu o niektoré nové skutkové podstaty trestných činov, ako je úkladná vražda, machinácie pri verejnom obstarávaní a verejnej dražbe, falšovanie, pozmeňovanie a neoprávnená výroba peňazí a cenných papierov, zneužívanie právomoci verejného činiteľa, prijímanie úplatku, podplácanie a nepriama korupcia. Predložený vládny návrh zákona novelizuje aj zákon č. 385/2000 Z. z. o sudcoch a prísediacich tým spôsobom, že ruší podmienku pre sudcov Špeciálneho súdu byť oprávnený oboznamovať sa s utajovanými skutočnosťami stupňa prísne tajné a podstatne znižuje výšku funkčného príplatku za výkon ich funkcie. Návrh zákona zachováva princíp právnej istoty v súvislosti s doterajším rozhodovaním Špeciálneho súdu. Navrhujú sa prechodné ustanovenia, ktoré zabránia vzniku právneho vákua v období po vyhlásení rozhodnutia Ústavného súdu v Zbierke zákonov Slovenskej republiky v súvislosti s agendou doterajšieho Špeciálneho súdu. Vo vládnom návrhu je definovaný prechod výkonu súdnictva, t. j. oprávnenie Špecializovaného trestného súdu zriadeného podľa tohto zákona konať v právoplatne neskončených veciach, ktoré sú súčasťou agendy Špeciálneho súdu zriadeného podľa doterajších právnych predpisov. Rovnako sa navrhuje prechod práv a povinností vyplývajúcich z pracovnoprávnych vzťahov a štátnozamestnaneckých vzťahov a iných obdobných právnych vzťahov a práv a povinností z osobných vzťahov sudcu k štátu. Špecializovaný trestný súd sa navrhuje zriadiť ako súd trvalý, to znamená, že zákon časovo neobmedzuje jeho pôsobnosť. Chcem vás požiadať o podporu tohto návrhu zákona. Ďakujem pekne.